CELEX: 62016CN0681
Language: el
Date: 2016-12-27 00:00:00
Title: Υπόθεση C-681/16: Αίτηση προδικαστικής αποφάσεως την οποία υπέβαλε το Landgericht Düsseldorf (Γερμανία) στις 27 Δεκεμβρίου 2016 — Pfizer Ireland Pharmaceuticals, Operations Support Group κατά Orifarm GmbH

3.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 104/30
            
         Αίτηση προδικαστικής αποφάσεως την οποία υπέβαλε το Landgericht Düsseldorf (Γερμανία) στις 27 Δεκεμβρίου 2016 — Pfizer Ireland Pharmaceuticals, Operations Support Group κατά Orifarm GmbH
   (Υπόθεση C-681/16)
   (2017/C 104/44)
   Γλώσσα διαδικασίας: η γερμανική
   
      Αιτούν δικαστήριο
   
   Landgericht Düsseldorf
   
      Διάδικοι στην υπόθεση της κύριας δίκης
   
   
      Ενάγουσα: Pfizer Ireland Pharmaceuticals, Operations Support Group
   
      Εναγομένη: Orifarm GmbH
   
      Προδικαστικά ερωτήματα
   
   
               1)
            
            
               Δύναται ο κάτοχος συμπληρωματικού πιστοποιητικού προστασίας, το οποίο του έχει χορηγηθεί για τη Γερμανία, να εμποδίσει, επικαλούμενος τις διατάξεις του ειδικού μηχανισμού, την εισαγωγή στη Γερμανία προϊόντων από τα προσχωρούντα κράτη της Τσεχικής Δημοκρατίας, της Εσθονίας, Λετονίας, της Λιθουανίας, της Ουγγαρίας, της Πολωνίας, της Σλοβενίας, της Σλοβακίας, της Βουλγαρίας, της Ρουμανίας και της Κροατίας (παράρτημα IV της πράξεως προσχωρήσεως του 2003, ΕΕ 2003, L 236, σ. 803, ως τροποποιήθηκε με την ΕΕ 2004, L 126, σ. 4, για την Εσθονία, Λετονία, Λιθουανία, Πολωνία, Σλοβενία, Ουγγαρία, Σλοβακία, Τσεχική Δημοκρατία· τμήμα I, παράρτημα V, σημείο 1, της πράξεως προσχωρήσεως του 2005, ΕΕ 2005, L 157, σ. 268, για τη Ρουμανία και τη Βουλγαρία· παράρτημα IV της πράξεως προσχωρήσεως του 2011, ΕΕ 2012, L 112, σ. 60, για την Κροατία), στην περίπτωση που κατά την ημερομηνία καταθέσεως της αιτήσεως χορηγήσεως συμπληρωματικού πιστοποιητικού προστασίας στη Γερμανία υφίσταντο ήδη ρυθμίσεις σχετικά με την απόκτηση ανάλογου συμπληρωματικού πιστοποιητικού προστασίας στα προσχωρούντα κράτη, πλην όμως η αίτηση για τη χορήγηση του εν λόγω συμπληρωματικού πιστοποιητικού προστασίας στο εκάστοτε προσχωρούν κράτος δεν είχε υποβληθεί από τον κάτοχο του χορηγηθέντος για τη Γερμανία πιστοποιητικού προστασίας ή δεν ήταν δυνατόν να του χορηγηθεί λόγω απουσίας του απαραίτητου προς τούτο κύριου διπλώματος ευρεσιτεχνίας στο προσχωρούν κράτος;
            
         
               2)
            
            
               Έχει σημασία για την απάντηση στο πρώτο ερώτημα αν κατά την ημερομηνία καταθέσεως της αιτήσεως του χορηγηθέντος για τη Γερμανία κύριου διπλώματος ευρεσιτεχνίας η εν λόγω προστασία δεν ήταν δυνατό να αποκτηθεί με κύριο δίπλωμα ευρεσιτεχνίας στο προσχωρούν κράτος, πλην όμως η απόκτησή του κατέστη δυνατή στο διάστημα έως τη δημοσιοποίηση της αιτήσεως, η οποία αφορά το χορηγηθέν για τη Γερμανία κύριο δίπλωμα ευρεσιτεχνίας;
            
         
               3)
            
            
               Δύναται ο κάτοχος συμπληρωματικού πιστοποιητικού προστασίας, το οποίο του έχει χορηγηθεί για τη Γερμανία, να εμποδίσει, επικαλούμενος τις διατάξεις του ειδικού μηχανισμού, την εισαγωγή στη Γερμανία προϊόντων από τα προσχωρήσαντα κράτη της Τσεχικής Δημοκρατίας, της Εσθονίας, Λετονίας, της Λιθουανίας, της Ουγγαρίας, της Πολωνίας, της Σλοβενίας, της Σλοβακίας, της Βουλγαρίας, της Ρουμανίας και της Κροατίας, όταν η εισαγωγή των προϊόντων πραγματοποιείται μετά από τη λήξη της διάρκειας του συμπληρωματικού πιστοποιητικού προστασίας, η οποία είχε καθοριστεί με την αρχική απόφαση χορηγήσεως του πιστοποιητικού, αλλά όμως πριν από τη λήξη της εξάμηνης παρατάσεως της διάρκειας ισχύος του πιστοποιητικού προστασίας που προβλέπει ο κανονισμός (ΕΚ) 1901/2006 για τα παιδιατρικά φάρμακα και για την τροποποίηση του κανονισμού (EΟΚ) 1768/92, της οδηγίας 2001/20/EΚ, της οδηγίας 2001/83/EΚ και του κανονισμού (EΚ) 726/2004 (1);
            
         
               4)
            
            
               Είναι σημαντικό για την απάντηση στο τρίτο ερώτημα, στην περίπτωση της Κροατίας, το ότι λόγω της προσχωρήσεως της Κροατίας στην Ευρωπαϊκή Ένωση το 2013 ο ειδικός μηχανισμός τέθηκε σε ισχύ το πρώτον την 26η Ιανουαρίου 2007, ήτοι μετά την έναρξη ισχύος του κανονισμού (ΕΚ) 1901/2006 για τα παιδιατρικά φάρμακα και για την τροποποίηση του κανονισμού (ΕΟΚ) 1768/92, της οδηγίας 2001/20/ΕΚ, της οδηγίας 2001/83/ΕΚ και του κανονισμού (ΕΚ) 726/2004 — σε αντίθεση με τα λοιπά κράτη μέλη, ήτοι την Τσεχική Δημοκρατία, Εσθονία, Λετονία, Λιθουανία, Ουγγαρία, Πολωνία, Σλοβενία, Σλοβακία, Βουλγαρία και Ρουμανία, τα οποία είχαν προσχωρήσει στην Ευρωπαϊκή Ένωση πριν την 26η Ιανουαρίου 2007;
            
         
      (1)  Kανονισμός (ΕΚ) 1901/2006 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, για τα παιδιατρικά φάρμακα και για την τροποποίηση του κανονισμού (EΟΚ) 1768/92, της οδηγίας 2001/20/EΚ, της οδηγίας 2001/83/EΚ και του κανονισμού (EΚ) 726/2004 (EE L 378, σ. 1).